Depresiashon

Depresiashon (hulandes: afschrijving; ingles: depreciation) ta un término usá den kontabilidat pa referí na un redukshon gradual di balor di un propiedat ku ta pertenesé na un kompania. Esaki ta un estimashon di kuanto un propiedat ta keda usa pa generá ingreso pa e organisashon.

Depresiashon ta reflehá e desbalorisashon ekonómiko di un bien durante su bida útil, i e ta útil pa reflehá realidat finansiero di e kompania den su estado finansiero.

 Elementonan esensial 
Pa por kalkulá e montante di depresiashon, mester tin kla:
 e kosto inisial di e propiedat
 e balor residual (ku e propiedat lo tin na final di su bida útil)
 e durashon estimá (bida útil di e propiedat)

Segun norma kontabel, tur propiedat ku un kompania ta doño di dje i ku ta perde balor ku tempu, mester wòrdu depresiá anualmente.

 Método di depresiashon 
Na mundu tin diferente provishon pa kon atendé ku depresiashon. E provishonnan aki ta varia pa pais, pero tambe tin sierto stándartnan internashonal ku sierto personanan hurídiko mester tene kuenta kuné. Tin diferente manera pa kalkulá e montante anual ku mester dedusí for di e balor di kompra di e propiedat. Ta trata aki di: 
 método di liña rekta (straight-line) 
 método di saldo redusiente (declining balance) 
 método di e suma di dígitonan (sum-of-the-years-digits)
 i método di uso (units of production)

Método di liña rekta
Ku e método di liña rekta, e depresiashon ta wòrdu distribuí uniformemente durante e durashon útil di e propiedat. Ta dedusí un montante fiho anual for di e balor di kompra, despues di kita e balor residual.

Fórmula: ( kosto inisial - balor residual ) / durashon útil = gastu di depresiashon anual

E método aki ta e mas simpel i komun den praktika kontabel, spesíalmente pa propiedatnan ku ta pèrdè balor pa motibu di tempu i no pa uso intensivo.

Ehèmpel

Kompania A ta kumpra un vehíkulo pa un balor di fl. 50.000,-. E durashon ekonómiko di e vehíkulo ta 3 aña. Despues di e tres añanan aki e vehíkulo su balor residual ta fl. 5.000,-.

( 50.000 - 5.000 ) / 3 = 15.000 esaki ta lokual mester depresiá anual durante e tres añanan. 

 Método di saldo redusiente 
Akinan ta depresiá un montante haltu den e promé añanan di uso di e propiedat i mas lat un montante mas abou. Ku otro palabra ta baha e montante di depresiashon gradualmente. Pa kalkulá esaki ta hasi uso di un porsentahe fiho. Anual ta kalkulá un porsentahe di e balor den buki di e propiedat. Ku e balor den buki kier men: e kosto inisial di e propiedat ménos e depresiashonnan akumulá. 

Fórmula: balor den buki x porsentahe depresiashon = gastu di depresiashon

Ehèmpel

Kompania B a kumpra un propiedat na balor di fl. 30.000 i ta depresiá esaki degresivo ku un porsentahe di 20% anual. E tin un durashon di 3 aña.
 Kosto inisial  30.000 Depresiashon aña 1 (20% di 30.000)  --6.000 -/- Balor den buki  24.000 Depresiashon aña 2 (20% di 24.000)  --4.800 -/- Balor den buki  19.200 Depresiashon aña 3 (20% di 19.200)  --3.840 -/- Balor residual  15.360

 Método di e suma di dígitonan
Serka e método aki ta kalkulá e tasa di depresiashon dor di relatá e añanan restante ku e bida inisial di un propiedat. Ta hasi uso akinan di dígito. 

Fórmula: añanan restante di e propiedat / suma di añanan den dígito x ( kosto inisial - balor residual )

Ehèmpel

Kompania C tin un propiedat ku kosto di kompra di fl.100.000 kual lo tin un balor residual di fl. 20.000 despues di 4 aña.

E suma di e digitonan ta pues: 4 + 3 + 2 + 1 = 10

E montante total ku mester depresia den e 4 añanan ta: kosto inisial - balor residual  = 100.000 - 20.000 = 80.000

 Depresiashon aña 1 =  4/10 x 80.000 = 32.000  - - - - -Balor den buki na final di aña 1 = 100.000 - 32.000 = 68.000 Depresiashon aña 2 =  3/10 x 80.000 = 24.000  - - - - -Balor den buki na final di aña 2 = 68.000 - 24.000 = 44.000 Depresiashon aña 3 =  2/10 x 80.000 = 16.000  - - - - -Balor den buki na final di aña 3 = 44.000 - 16.000 = 28.000 Depresiashon aña 4 =  1/10 x 80.000 = 8.000   - - - - -Balor residual na final di aña 4 = 28.000 - 8.000 = 20.000

Método di uso
Ku e método aki ta depresiá e propiedat a base di su uso. E tasa di depresiashon ta e uso òf e produkshon na kantidat. Ta dividí e total produkshon den e produkshon di e aña aktual i despues ta multipliká e resultado ku e montante total ku mester depresiá. 

Fórmula: produkshon aktual / total produkshon x ( kosto inisial - balor residual )

Ehèmpel

Kompania D tin un mashin ku por produsí 200.000 artíkulo durante su bida ekonómiko. A kumpra e mashin pa fl. 50.000,- i esaki tin un balor residual di fl. 10.000,- E produkshon den e promé kuater añanan ta lo siguiente:
 Aña 1 : 15.000 artíkulo Aña 2 : 25.000 artíkulo Aña 3 : 20.000 artíkulo Aña 4 : 35.000 artíkulo
E montante total ku mester depresiá ta: 50.000 - 10.000 = 40.000
 Depresiashon aña 1 =  15.000/200.000 x 40.000 = 3.000  - - - - -Balor den buki na final di aña 1 = 50.000 - 3.000 = 47.000 Depresiashon aña 2 =  25.000/200.000 x 40.000 = 5.000  - - - - -Balor den buki na final di aña 2 = 47.000 - 5.000 = 42.000 Depresiashon aña 3 =  20.000/200.000 x 40.000 = 4.000  - - - - -Balor den buki na final di aña 3 = 42.000 - 4.000 = 38.000 Depresiashon aña 4 =  35.000/200.000 x 40.000 = 7.000  - - - - -Balor den buki na final di aña 4 = 38.000 - 7.000 = 31.000

Category:Kontabilidat